De tegnede sig selv, skolen og hinanden | Ugeavisen Vejle | Ugeavisen.dk
Du er her: Forside - Ugeavisen Vejle - Vigand fortæller på Sofiegården
Du er her: Forside - Ugeavisen Vejle - De tegnede sig selv, skolen og hinanden
Børnene i 0. klasse på Midtbyskolen har som en del af Spotlight i fire dage tilbragt timer i selskab med billedkunstner Stine Ofelia Kildevang. Her har de blandt andet tegnet sig selv, hinanden og deres omgivelser. Foto: Christina Møgelvang Mosegaard
De tegnede sig selv, skolen og hinanden
18. september 2019 kl. 11:01
Som en del af Spotlightfestivalen, der har sit hovedforløb i denne her uge, har 0. klasse på Midtbyskolen i Vejle blandt andet tegnet og lavet collager med sig selv, deres omgivelser og hinanden i centrum.
Vejle: Gennem fire dage har 0. klasse på Midtbyskolen i Vejle haft nogle helt særlige timer i selskab med billedkunstner Stine Ofelia Kildevang.
Her har de blandt andet tegnet og lavet collager, og det har været deres egne verdener, som var i centrum.
- Noget af det vi har beskæftiget os med er, hvordan børnenes verdener ser ud, når de selv skal vise dem. Hvad ser barnet og hvorfor er det lige dét motiv, der er spændende, fortæller Stine Ofelia Kildevang.
De godt 40 børn fra 0. klasse har blandt andet været rundt på skolen og udvalgt steder, som de gerne ville illustrere. De har også tegnet selvportrætter og portrætter af hinanden, og så har de prøvet at skulle sætte ord på, hvad det er de så og lavede.
- Prøv for eksempel at lægge til, at hun har en hestehale og hvad for noget tøj har hun på, lyder Stine Ofelia Kildevangs råd til et af de tegnende børn. Lige i dette øjeblik var eleverne i gang med at tegne portrætter af hinanden, hvor netop dét at betragte en anden person og gengive vedkommende var i centrum.
Gennem nogle øjeblikke var der helt stille og luften emmede af koncentration, og på andre tidspunkter kunne man høre børnene spørge til, hvordan man skulle gøre eller snakken om, at én havde et meget lige pandehår, en anden havde en stribet bluse på og en tredje havde en fin blomst i håret.
Både portrætterne og selvportrætterne, som børnene skabte, var med til gøre dem mere bevidste omkring, hvem børnene selv er, og hvem de omgås med. En identitetsskabende proces via kreativitet, hvor der både er blevet tegnet, klippet, farvet og lavet collager - både individuelt og i fællesskab.
Billedkunstner Stine Ofelia Kildevang har en bred erfaring med at undervise børn og unge, blandt andet fra tidligere huskunstnerprojekter i Billund Kommune, på Spotlight og på Bavnehøj Skole og Nørre Alslev, og nu altså også på Midtbyskolen i Vejle.
Hovedtemaet for Spotlight Festivalen i Vejle Kommune 2019 er "Kunstskab". Her er byerne Give, Egtved, Børkop, Jelling og Vejle inddraget og i denne uge kulminerer forberedelserne og workshops med begivenheder og aktiviteter i de respektive byer.